Arrac-nni xtaren taklit-nni axaṭer teɣleb taqcict-nni di tḥarci, dɣa d nettat i yumnen belli d weltma-nsen, ma d tinna nniḍen arran-tt d taklit, tleḥḥu ɣer lexla ad tkess lmal. Yal ma truḥ ɣer din, tmecceḍ, tessirid deg umdun n waman, tettuɣu, tettɛenni ɣer Rebbi. Iluɣman-nni i tkess, sellen d acu i teqqar, ttrun, uɣalen ur kessen ara dɣa ḍaɛfen. Mi wallan warrac-nni liḥala n iluɣman-nni, ttqelqen, dɣa tebɛen taqcict-nni ɣer lexla iwakken ad ẓren d acu isen-ixeddmen akka. Mi wwḍen ɣer din, slan i teqcict-nni d acu i tdeɛɛu dɣa ɛewqen d anta ara yamnen ma d taqcict-nni neɣ d taklit-nni. Ruḥen s amɣar azemni, ḥkan-as akk d acu i yeḍran, yefka-asen-d tifrat, amek ara ɛeqlen weltma-nsen n ṣṣaḥ. Xedmen akken isen-d-yenna umɣar-nni, dɣa kecfen-d anta i d weltma-nsen n ṣṣaḥ, d taqcict-nni. Mi id-uɣalen s axxam, taklit-nni nɣant, ma d weltma-nsen jemɛen-tt. Uɣalen s axxam n yemma-nsen, xedmen tameɣra, farḥen akk.